Dôvodová správa

Všeobecná časť

Ministerstvo zdravotníctva Slovenskej republiky predkladá na medzirezortné pripomienkové konanie návrh vyhlášky Ministerstva zdravotníctva Slovenskej republiky, ktorou sa ustanovujú podrobnosti o organizovanom skríningu onkologických chorôb a včasnej detekcii rakoviny prsníka (ďalej len „návrh vyhlášky“). Návrh vyhlášky sa predkladá na základe plánovanej novelizácie splnomocňovacieho ustanovenia podľa § 2b ods. 2 písm. a) zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti a o zmene a doplnení niektorých zákonov v znení neskorších predpisov v rámci prebiehajúceho legislatívneho procesu k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ČPT 1464). Znenie § 1 má kopírovať budúce znenie splnomocňovacieho ustanovenia a návrh vyhlášky bude v procese pokračovať tak, aby bol v súlade so schváleným splnomocňovacím ustanovením a zároveň tak, aby nadobudli účinnosť spoločne, a to 1. januára 2027. Vzhľadom na uvedené sa materiál predkladá na skrátené medzirezortné pripomienkové konanie na 7 pracovných dní (z dôvodu naliehavosti v termíne).
Hlavným cieľom návrhu vyhlášky je na základe odporúčania Rady z 9. decembra 2022 o posilnení prevencie prostredníctvom včasnej detekcie: Nový prístup EÚ ku skríningu rakoviny, ktorým sa nahrádza odporúčanie Rady 2003/878/ES (2022/C 473/01) komplexné a systematické ukotvenie vykonávania organizovaného skríningu najčastejšie sa vyskytujúcich onkologických chorôb na Slovensku, a to rakoviny hrubého čreva a konečníka, rakoviny krčka maternice, rakoviny pľúc, rakoviny prostaty a rakoviny prsníka a včasnej detekcie rakoviny prsníka. Slovensko patrí v európskom meradle k krajinám s vysokou incidenciou a mortalitou na tieto typy onkologických chorôb. Zavedenie jasných, dátami riadených a medicínsky moderných pravidiel pre organizovaný skríning onkologických chorôb predstavuje kľúčový nástroj verejného zdravotníctva na včasný záchyt predrakovinových stavov a onkologických chorôb v ranom štádiu, čo povedie k preukázateľnému zníženiu úmrtnosti a odľahčeniu nákladov na následnú finančne náročnú onkologickú liečbu.
Návrhom vyhlášky sa upravujú podrobnosti o organizácii, obsahu a rozsahu organizovaného skríningu onkologických chorôb a včasnej detekcie rakoviny prsníka, a to kritériá na zaradenie poistenca do cieľovej populácie, druhy testov, zdravotných výkonov a periodicitu ich vykonávania, postup pri organizovanom skríningu onkologických chorôb a včasnej detekcii rakoviny prsníka vrátane určenia príslušnej špecializácie lekára a druhu pracoviska, na ktorom sa vykonáva organizovaný skríning onkologických chorôb a včasná detekcia rakoviny prsníka. Návrh vyhlášky upravuje aj metodiku pozývania zo strany zdravotných poisťovní a rozsah zdravotných výkonov a diagnóz pre poskytovateľa zdravotnej starostlivosti. V neposlednom rade návrh vyhlášky určuje indikátory hodnotenia organizovaného skríningu onkologických chorôb a indikátory hodnotenia včasnej detekcie rakoviny prsníka, za účelom sledovania kvality a efektivity skríningových programov.
Návrh vyhlášky nie je predmetom vnútrokomunitárneho pripomienkového konania. 
Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie. 
Predkladaný návrh vyhlášky má pozitívne aj negatívne vplyvy na rozpočet verejnej správy, ktoré budú zabezpečené v rámci limitov výdavkov verejného zdravotného poistenia. Zároveň sa identifikujú pozitívne aj negatívne sociálne vplyvy a pozitívne vplyvy na manželstvo, rodičovstvo a rodinu. Návrh vyhlášky nemá vplyvy na podnikateľské prostredie, životné prostredie, informatizáciu spoločnosti ani na služby verejnej správy pre občana.
